A BIZOTTSÁG 1182/2008/EK RENDELETE
(2008. november 28.)
a vajra vonatkozó magántárolási támogatás összegének a 2009-es évre előre történő rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke a) és d) pontjára, összefüggésben a 4. cikkel,
mivel:
(1)
Az 1234/2007/EK rendelet 28. cikke előírja, hogy támogatni kell a vaj magántárolását.
(2)
A vaj árának és készleteinek alakulása a piac egyensúlyának zavarára utal, amely szezonális tárolás segítségével megszüntethető vagy csökkenthető. A jelenlegi piaci helyzetre tekintettel 2009. január 1-jétől indokolt a vaj magántárolásának támogatása.
(3)
Az egyes mezőgazdasági termékek magántárolásához nyújtható közösségi támogatás odaítélésére vonatkozó közös szabályok megállapításáról szóló, 2008. augusztus 20-i 826/2008/EK bizottsági rendelet (2) rögzítette a magántárolási támogatási rendszer végrehajtásának közös szabályait.
(4)
A 826/2008/EK rendelet 6. cikkének értelmében előre rögzített támogatást kell nyújtani a rendelet III. fejezetében foglalt részletes szabályokkal és feltételekkel összhangban.
(5)
A jelen intézkedés végrehajtásának megkönnyítése érdekében és a tagállamok jelenlegi gyakorlatára figyelemmel a 826/2008/EK rendelet 7. cikkének (3) bekezdésének csak a már teljesen betárolt termékekre kell vonatkoznia. Ezért a fenti cikktől való eltérést kell bevezetni.
(6)
Az 1234/2007/EK rendelet 29. cikkével összhangban a támogatást a tárolási költségekre, valamint a friss vaj és a készletezett vaj árának várható alakulására figyelemmel kell megállapítani.
(7)
Célszerű támogatást megállapítani az érintett termékek be- és kitárolásának költségeire, valamint a hűtőházi tárolás napi költségeire és a finanszírozás költségeire vonatkozóan.
(8)
Az igazgatási hatékonyság és az egyszerűsítés érdekében abban az esetben, ha a tárolásra vonatkozó részletes információkat már a támogatási kérelemben fel kell tüntetni, helyénvaló mentességet adni azon kötelezettség alól, hogy ugyanezeket az információkat a 826/2008/EK rendelet 20. cikke első bekezdésének a) pontja alapján a szerződés megkötését követően is jelentsék be.
(9)
Az egyszerűsítés és a logisztikai hatékonyság érdekében azokban az esetekben, ahol a szerződésszám szerepel a tárolási nyilvántartásban, mentességet lehetne adni azon kötelezettség alól, amely szerint a szerződésszámot minden egyes tárolt egységen fel kell tüntetni.
(10)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
E rendelet az 1234/2007/EK rendelet 28. cikkének a) pontjában említett, sózott és sózatlan vaj magántárolási támogatásáról rendelkezik a 2009-ben kötendő szerződések tekintetében.
2. cikk
(1) Amennyiben e rendelet másként nem rendelkezik, a 826/2008/EK rendeletet kell alkalmazni.
(2) A 826/2008/EK rendeletet 7. cikkének (3) bekezdésétől eltérően a kérelmeknek csak a már teljesen betárolt termékekre kell kitérnie.
3. cikk
A mennyiségeknek a 826/2008/EK rendelet 16. cikke (2) bekezdésének c) pontjában említett mértékegysége a „raktári tétel”, amely az e rendeletben szabályozott termék legalább egy tonna súlyú, homogén összetételű és minőségű, egy gyártó üzemben előállított és egy napon egy raktárba betárolt mennyiségének felel meg.
4. cikk
(1) Az 1. cikkben említett termékekre vonatkozó támogatás összege:
-
tárolt tonnánként 15,62 EUR a rögzített tárolási költségekre,
-
tonnánként és a szerződéses tárolás idejére naponként 0,44 EUR.
(2) A szerződéses tárolás keretében a betárolásra 2009. január 1. és augusztus 15. között kerül sor. A kitárolásra csak 2009. augusztus 16-ától kerülhet sor. A szerződéses tárolás vége a kitárolás napját megelőző nap, vagy legkésőbb a betárolást követő év februárjának utolsó napja.
(3) Támogatás csak akkor nyújtható, ha a szerződéses tárolási időszak hossza 90 és 227 nap között van.
5. cikk
A tagállamok - a 826/2008/EK rendelet 35. cikke (1) bekezdésének a) pontjában előírtaknak megfelelően - minden kedden brüsszeli idő szerint déli 12 óráig tájékoztatják a Bizottságot arról a mennyiségről, amelyre szerződést kötöttek, valamint arról a mennyiségről, amelyre szerződéskötési kérelmet nyújtottak be.
6. cikk
(1) A 826/2008/EK rendelet 20. cikke első bekezdésének a) pontja nem alkalmazandó.
(2) A tagállamok mentességet adhatnak a 826/2008/EK rendelet 22. cikke (1) bekezdésének e) pontjában említett, a szerződésszám megjelölésére vonatkozó kötelezettség alól, feltéve, hogy a raktár vezetője vállalja, hogy a szerződésszámot feltünteti a fent megjelölt rendelet I. mellékletének III. pontjában említett nyilvántartásban.
7. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A rendeletet a 2009. január 1-től benyújtott támogatási kérelmekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 28-án.